Predkladacia správa

Predložený materiál bol vypracovaný na základe uznesenia vlády Slovenskej republiky č. 272/2009 z 8. apríla 2009, ktorým bola schválená Národná stratégia rodovej rovnosti na roky 2009 – 2013 (ďalej iba „stratégia“). Stratégia je konsenzuálnou platformou pre uplatňovanie rodovej rovnosti do roku 2013. 
Návrh Národného akčného plánu rodovej rovnosti na roky 2010 – 2013 (ďalej iba „plán“) obsahovo vychádza zo stratégie a z vyhodnotenia doteraz prijatých vládnych dokumentov a to Národného akčného plánu pre ženy a Koncepcie rovnosti príležitostí žien a mužov. Uvedené materiály obsahovali opatrenia a odporúčania bez finančného krytia, a teda nezabezpečovali reálnu implementáciu rodovej rovnosti. 
Navrhované aktivity plánu zdôrazňujú implementáciu medzinárodných dokumentov OSN, EÚ a Rady Európy. Východisko tvoria Záverečné zistenia Výboru pre odstránenie diskriminácie žien po prerokovaní Druhej, tretej a štvrtej periodickej správy SR k Dohovoru o odstránení všetkých foriem diskriminácie žien zo dňa 18. júla 2008, ktoré v rôznych oblastiach konštatovalo nedostatočné plnenie ustanovení dohovoru zo strany Slovenskej republiky. Výbor  pre odstránenie diskriminácie žien prijal na základe zistení štyridsať dva odporúčaní a vyzval Slovenskú republiku, aby identifikovaným oblastiam venovala sústredenú prioritnú pozornosť a v roku 2014 predložila správu o ich plnení. 
Ustanovenia primárneho a sekundárneho práva Európskej únie zaväzujú Slovenskú republiku k uplatňovanie rodovej rovnosti ako „úlohy“ a „cieľa“ zároveň a s dôrazom na nástroj, ktorým je gender mainstreaming, ako právne záväzná požiadavka vyplývajúca z článku 29 smernice Európskeho parlamentu a Rady 2006/54/ES o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania (prepracované znenie). 
Aktivity plánu boli navrhnuté v spolupráci s Konzultačným a Exekutívnym výborom Rady vlády Slovenskej republiky pre rodovú rovnosť a nadväzujú na závery projektov realizovaných v programovom období 2004 – 2006 štrukturálnych fondov a Kohézneho fondu, predovšetkým v rámci Iniciatívy Spoločenstva EQUAL a Národnej tematickej siete pre rovnosť príležitostí žien a mužov. Ďalšie návrhy vyplynuli zo záverov rokovania pracovných skupín vedených zástupkyňami mimovládnych organizácií na Konzultačnom seminári k príprave Národného akčného plánu rodovej rovnosti na roky 2010 – 2013 v dňoch 23. – 24. 11. 2009 v Senci. Vzhľadom na rozsiahlosť a šírku diskusie a otvorené problémy, možno uvedené závery považovať za naštartovanie participatívneho a transparentného procesu tvorby a realizácie politiky rodovej rovnosti.
Materiál bol predložený na medzirezortné pripomienkové konanie. Vznesené pripomienky boli akceptované, resp. čiastočne akceptované, príp. boli po rokovaní s pripomienkujúcimi subjektmi stiahnuté. Materiál bol predložený na rokovanie Hospodárskej a sociálnej rady.